Sigríður Matthildur Aradóttir, sem er heyrnarlaus, hefur haft betur gegn Sjúkratryggingum Íslands. Hún kærði stofnunina þegar henni var neitað um kuðungsígræðslu á hægra eyra í lok síðasta árs.
Sigríður fékk kuðungsígræðslu á vinstra eyra árið 2005. Sjúkratryggingar Íslands höfnuðu beiðni hennar um sams konar ígræðslu á hægra eyra. Stofnunin taldi ekki brýna nauðsyn á slíkri aðgerð því hún hefði þegar fengið eina ígræðslu. Sigríður kærði Sjúkratryggingar til úrskurðarnefndar velferðamála.
Úrskurðanefndin kallar svo eftir viðbrögðum frá Sjúkratryggingum ásamt því að fá öll afrit af mínum gögnum. Ég fæ að sjá svar Sjúkratrygginga við minni kæru og þeir standa fast á sínu.
Hún ákveður þá að andmæla niðurstöðu Sjúkratrygginga sem úrskurðanefnd velferðamála ógilti.
Þetta þýðir fyrir mig að niðurstaða þeirra er bara felld úr gildi og ég fell undir það að fá að fara í þessa aðgerð samkvæmt úrskurðanefnd velferðamála.
Sigríður Matthildur fagnar sigrinum og bindur vonir við að komast í aðgerðina í haust.
Vonandi þýðir þetta bara breytt viðhorf til fólks sem er að berjast við heyrnaskerðingu. Það sé ekki bara litið svo á að það sé nóg að heyra með öðru eyra. Ég er að vonast til að þessi úrskurður breyti ekki bara lífinu fyrir mig heldur líka fyrir þá sem eftir koma og eru í sömu soprum.
Heyrnarlaus kona hafði betur gegn Sjúkratryggingum Íslands og fær að fara í kuðungsígræðslu á hægra eyra eftir að hafa verið neitað um aðgerðina á síðasta ári. Hún segir niðurstöðu úrksurðanefndar velferðamála vera skýra. Ekki sé nóg að heyra aðeins með öðru eyra. 